b'\n_START_ARTICLE_\nPons Sublicius\n_START_PARAGRAPH_\nPons Sublicius oli varhaisin Roomassa Tiberjoen yli kulkeva silta. Se rakennettiin puutukien (sublicae) varaan, mist\xc3\xa4 se sai nimens\xc3\xa4. Silta sijaitsi vanhan jokisataman yl\xc3\xa4puolella suunnilleen Forum Boariumin kohdalla. Legendan mukaan sillan rakensi Rooman nelj\xc3\xa4s kuningas Ancus Marcius, mutta luultavasti se oli etruskivallan perua. Roomalaisen historioitsija Liviuksen mukaan tarunomainen sankari Horatius Cocles puolusti Pons Subliciusta yksin kokonaista etruskiarmeijaa vastaan, kunnes h\xc3\xa4nen toverinsa onnistuivat purkamaan sillan. Pontifex-pappiskollegio oli luultavasti alkujaan perustettu huolehtimaan sillasta ja siihen liittyvist\xc3\xa4 uskonnollisista riiteist\xc3\xa4.'